Festivalul Național de Poezie „Ion Cozmei” a ajuns la a VI-a ediție, iar joi, 30 mai, la ora 10, la Sala „Elena Greculesi” a Bibliotecii Bucovinei „I. G. Sbiera” va avea loc Gala Laureaților. Ca întotdeauna, discretă și demnă, în sanctuarul cu amintiri miraculoase. Poetul Ioan Manole, consultant artistic, promotor cultural, organizator festival, a spus că sub cupola înaltă a acestei sărbători a poeziei adevărate, a poeziei de rezistență, publicul va fi încântat să o asculte și pe Mihaela Popescu, prietenă a poetului Ion Cozmei, o voce legendară a folkului românesc. O altă invitată a festivalului este și Andreea Theodora Bălan, „o explozie de talent în poezia recitată, șoptită, decriptată”. „Va cădea cortina cu amintiri luminoase, ca într-o sărbătoare ce va crește mereu în admirație și recunoștință. Aceste evenimente, absolut remarcabile, după opinia unanimă, au loc prin implicarea totală, responsabilă a Consiliului Județean Suceava și a Centrului Cultural Bucovina”, a spus organizatorul festivalului, Ioan Manole.
Juriu, Premianți
Juriul Festivalului Național de Poezie „Ion Cozmei”, ediția a VI a, 2024 - Suceava - Călinești Cuparencu: Adrian Dinu Rachieru - prof. univ. dr. critic literar, eseist, scriitor – Președinte; Viorica Petrovici - prof. dr. poetă, eseistă – membru; Luminița Țăran - prof. dr. poetă, critic literar – membru; Vlad Sibechi - prof., cronicar literar – membru; Ioan Manole - consultant artistic, poet, promotor cultural, organizator festival – secretar. Premianții acestei ediții sunt:
Marele Premiu „Ion Cozmei”, ediția a VI-a, și Premiul Centrului Cultural „Florin Piersic” – Corlata – Berchişeşti: Adrian Agheorghesei - București
Premiul I - Andreea Duduman – Suceava; Premiul II- Vasi Prode – Sibiu;
Premiul III - Alin Trocan – Chiajna; Mențiune Specială I - Ana Pasanciuc; Mențiune Specială II - Amalia Mayer; Mențiune Specială III - Teodora Barbu; Mențiune Specială IV - Adela Șulea; Mențiune Specială V și Premiul Familiei Cozmei - Lavinia Enceanu; Mențiunea Specială VI - Elena Purușniuc.
„Vă așteptăm pe toți cei care iubesc frumosul și jertfa întru spiritul sacru al poeziei și în sanctuarul restaurării memoriei oamenilor valoroși care mai sunt pe pământ sau în Țara Poeților din cer”, a transmis poetul Ioan Manole, completând că „în Țara Poeților din cer este, cu siguranță, frig, poate că este și întuneric, dar nu vrem să fie uitare. Lumina din inimile noastre să le fie călăuză pentru nesfârșitele lor călătorii! Mulțumim juriului pentru dăruire, devotament, răbdare și pentru perseverență. Mulțumim sponsorilor noștri minunați, oameni rari, de mare valoare, ce au înțeles întotdeauna spiritul Festivalului Ion Cozmei. Și au fost, în fiecare an, alături de noi, Alin Crețu, președinte al Asociației Transportatorilor de Mărfuri Bucovina, și Ilie Lahman, antreprenor și mare iubitor de literatură și cultură. Mulțumiri sincere tuturor concurenților care au trimis lucrări. Vă spunem că a fost o competiție extrem de strânsă. Meritați cu toții felicitări fără frontiere”.